‘Xirivella t'en-caixa’, l'alumnat de Secundària coneix el nostre patrimoni local
21 de març de 2025

Resulta interessant posar en valor les arrels i el patrimoni local, per a afermar els valors del lloc i així, indirectament, aconseguir assentament de la població. Dins d'un projecte cultural més complex, s'ha presentat als tres centres educatius de secundària, a través d'una activitat participativa, el patrimoni local de Xirivella.

L'IES Ramón Muntaner, IES Gonzalo Anaya i el Col·legi Ntra. Sra. de la Salut han participat aquest mes de febrer en el projecte organitzat per la Biblioteca Municipal sobre el patrimoni local amb la col·laboració del Centre Jove. Este projecte està dissenyat i desenvolupat per l'empresa ARAE patrimoni i restauració.

Ha consistit en dues sessions de treball en cada centre, en el qual de manera voluntària, orgànica i dinàmica, els estudiants de segon i tercer de l'ESO, en la seua majoria, s'acostaven en l'horari dels patis, dins de les activitats programades en “Patis \*Interactius”, a conéixer una mica més sobre l'origen de Xirivella.

Sota el nom “Xirivella t'en-Caixa” s'han realitzat dues accions amb material sostenible i reciclable alternat amb material d'aula. Els assistents van poder descobrir l'origen etimològic de la paraula Xirivella, l'extensió de la població fa escassament 100 anys respecte a l'actualitat així com el creixement exponencial que ha patit Xirivella des dels seus orígens. Amb tot això, l'equip de didàctica que ha confeccionat el projecte ha aconseguit mostrar Xirivella com un dels llocs amb més història i patrimoni prop de València. Descobreix dades curioses sobre els seus edificis i els moments més importants del seu passat.

L'objectiu del treball en els centres educatius, a més de donar a conéixer el patrimoni de Xirivella, era ampliar la perspectiva dels estudiants cap a la història més recent. Es tractava de reflexionar sobre com diversos eixos de comunicació, com el nou llit del riu, les vies de tren i rodalia, així com les grans avingudes i vies de comunicació modernes, han alterat el creixement natural de la població. Aquests canvis han deixat obsolets i oblidats els antics camins històrics i els espais més rellevants de Xirivella. Tot això ha ajudat a pensar el títol de “Xirivella t'en-caixa” vist als patis dels centres educatius.